**Informatīvais ziņojums**

Par 2021. gada 10. jūnija Eiropas Savienības Vides ministru padomes sanāksmē izskatāmajiem jautājumiem

2021. gada 10. jūnijā notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Luksemburgā.

Padomes sanāksmē plānots apstiprināt ES Padomes secinājumus “Veidojot klimatnoturīgu Eiropu – jaunā ES pielāgošanās klimata pārmaiņām stratēģija” un tiks izskatīts progresa ziņojums par regulas priekšlikumu par baterijām un bateriju atkritumiem[[1]](#footnote-2). Padomes sanāksmē notiks arī viedokļu apmaiņa par Eiropas Komisijas (turpmāk – EK) 2021. gada 12. maijā publicēto ES Nulles piesārņojuma rīcības plānu[[2]](#footnote-3).

**1. Padomes secinājumi par jauno ES pielāgošanās klimata pārmaiņām stratēģiju**

–  apstiprināšana

2021. gada 24. februārī EK publicēja paziņojumu “Veidojot klimatnoturīgu Eiropu – jaunā ES pielāgošanās klimata pārmaiņām stratēģija” (turpmāk – Stratēģija)[[3]](#footnote-4). Stratēģija ir daļa no Eiropas Zaļā kursa ietvaros plānotajām rīcībām atbilstoši Eiropadomes 2019. gada 12. - 13. decembra secinājumiem.

Par Stratēģiju ir izstrādāts ES Padomes secinājumu projekts (turpmāk – secinājumu projekts), kas ietver dalībvalstu viedokli par Stratēģijā noteikto pasākumu īstenošanas stratēģiskās attīstības prioritātēm:

*1) Virzība uz klimatnoturīgu ES:* ekstremāli notikumi, kas saistīti ar klimata pārmaiņām kļūst arvien biežāki, intensīvāki un noturīgāki, ietekmējot arvien plašākas teritorijas, vienlaikus palielinot cilvēku, materiālo un dabas zaudējumu risku. Tādēļ ES un tās dalībvalstīm nepieciešams palielināt pielāgošanās spējas, stiprināt noturību un mazināt neaizsargātību pret klimata pārmaiņām.

*2) Gudrāka pielāgošanās:* lai nodrošinātu salīdzināmākus un labākus datus ar klimatu saistīto apdraudējumu ietekmes identificēšanai, ir svarīgi uzlabot klimata risku un katastrofu pārvaldību, kā arī klimatnoturību un bioloģiskās daudzveidības un ekosistēmu pakalpojumus.

*3) Sistēmiskāka pielāgošanās:* nepieciešams veicināt sistemātisku pieeju attiecībā uz pielāgošanās klimata pārmaiņām pasākumiem. Jāturpina konsekventi integrēt klimatnoturības apsvērumus visās atbilstošajās politiku jomās, uzlabojot starpnozaru komunikāciju un koordināciju, balstot pielāgošanās stratēģijas un plānus uz jaunāko zinātni.

*4) Ātrāka pielāgošanās: p*rogress pielāgošanās plānošanas jomā joprojām ir lēns, tāpēc nepieciešams nodrošināt pietiekamu finansējumu, lai paātrinātu pielāgošanās rīcību. Daudzgadu finanšu shēmā 2021. – 2027. gadam ir palielināts tēriņu mērķis klimata pasākumiem, ieskaitot pielāgošanos, vismaz līdz 30 % un vismaz 37 % – Atveseļošanas un noturības mehānisma ietvaros.

*5) Aktīvāka rīcība starptautiskā līmenī: s*tarptautiskās dimensijas elementa iekļaušana Stratēģijā ir būtiska, ņemot vērā, ka klimata pārmaiņu ietekmei ir tālejoša ietekme gan ES, gan ārpus tās.

Padomes sanāksmē plānota Padomes secinājumu apstiprināšana.

**Latvijas viedoklis**

Latvija kopumā atbalsta secinājumu projektu. ES arī turpmāk saskarsies ar vērā ņemamiem riskiem un zaudējumiem klimata pārmaiņu dēļ, tostarp pieaugot ekonomisko zaudējumu apmēram, ko rada biežāki ar klimatu saistīti ekstremāli laikapstākļi.

Latvija atzinīgi vērtē secinājumu projektā atspoguļoto elementus, lai saskaņā ar Stratēģijā noteiktajām prioritātēm, stiprinātu pielāgošanos, aizsargātu cilvēkus un veicinātu dabā balstītu risinājumu izmantošanu.

Latvijas nostāja iekļauta pozīcijas Nr. 1 ““Veidojot klimatnoturīgu Eiropu – jaunā ES pielāgošanās klimata pārmaiņām stratēģija” projektā.

**2. Regulas priekšlikums par baterijām un bateriju atkritumiem**

**-**progresa ziņojums

2020. gada 10. decembrī EK publiskoja priekšlikumu Regulai par baterijām un bateriju atkritumiem (turpmāk - Regulas projekts). Portugāles prezidentūras laikā ir noticis ļoti intensīvs darbs, izvērtējot un analizējot Regulas projektu ES Padomes Vides darba grupas sanāksmēs.

Regulas projekta mērķis ir nodrošināt kopīgu noteikumu īstenošanu vienotā tirgus dalībniekiem un izvairīties no konkurences izkropļojuma. Pasākumi nodrošinās turpmāku rīcības saskaņotību šādās jomās: i) uz ES tirgū laistajām baterijām attiecinātas prasības ražojumiem un ii) uzņēmumu sniegto atkritumu apsaimniekošanas pakalpojumu apmērs. Regulas projektā noteiktas prasības labi funkcionējoša otrreizējo izejvielu tirgus nodrošināšanai, vienlaicīgi novēršot un mazinot bateriju ražošanas un izmantošanas (kā arī to apstrādes — ieskaitot pārstrādi — pēc bateriju kalpošanas laika beigām) ietekmi uz vidi.

Regulas projektā ir ietvertas prasības bateriju ilgtspējībai un drošībai, marķēšanas un informācijas sniegšanai, bateriju atbilstības novērtēšanai, ekonomikas operatoru pienākumus, kā arī prasības bateriju atkritumu apsaimniekošanai. Attiecībā uz bateriju atkritumu apsaimniekošanu regulas priekšlikumā ir ietvertas prasības ražotāju atbildības sistēmas darbībai, bateriju atkritumu apsaimniekošanā iesaistīto pušu pienākumiem, pārnēsājamo bateriju atkritumu dalītās savākšanas mērķi, bateriju pārstrādes efektivitātes un materiālu atgūšanas mērķi.

Izskatīšanai Padomes sanāksmē Prezidentūra ir sagatavojusi progresa ziņojumu, kurā identificējusi galvenos jautājumus, kur ir nepieciešamas papildus diskusijas:

* Regulas projekta tiesiskais pamats;
* pieeja attiecībā uz vieglajos transportlīdzekļos izmantojamām baterijām;
* procedūra bīstamo vielu lietošanas ierobežojumu grozījumiem;
* termiņi prasību noteikšanai bateriju ilgtspējas un drošības prasībām;
* saiknes starp pastāvošajiem normatīvajiem aktiem atkritumu apsaimniekošanas jomā un elastības līmeni dalībvalstīm attiecībā uz ražotāju paplašinātās atbildības sistēmas piemērošanu baterijām;
* izlietoto bateriju savākšanas mērķu līmenis;
* prasības attiecībā uz piegādes ķēžu pienācīgu pārbaudi, ņemot vērā sagaidāmo leģislatīvo priekšlikumu par ilgtspējīgu korporatīvo pārvaldību un pienācīgu pārbaudi.

**Latvijas viedoklis**

Latvija kopumā piekrīt Portugāles prezidentūras sagatavotajam progresa ziņojumam.

Attiecībā uz Regulas projekta tiesisko pamatu Latvija uzskata, ka Regulas projektā ir būtiska arī vides dimensija. Tādēļ vismaz attiecībā uz bateriju dzīves cikla beigu posmu – atkritumu apsaimniekošanu – būtu jāsaglabā tāda elastība dalībvalstīm, ko nodrošina ES Līguma 192. pants.

Attiecībā uz vieglajos transportlīdzekļos izmantojamām baterijām Latvija uzskata, ka Regulas projekta tvēruma precizēšanai šajā jautājumā nepieciešams papildus izvērtējums no EK.

Attiecībā uz procedūru baterijās izmantojamo bīstamo vielu lietošanas ierobežojumu grozījumiem Latvija atbalsta jau pašreiz REACH regulas[[4]](#footnote-5) ietvaros izveidoto procedūru piemērošanu, kas paredz iespēju dalībvalstij ierosināt pārskatīt bīstamo vielu lietošanas ierobežojumus.

Attiecībā uz termiņiem prasību noteikšanai bateriju ilgtspējas un drošības prasībām Latvija aicina pēc iespējas vienkāršot Regulas projektā ietvertās procedūras un noteikt pietiekoši garu laika ietvaru to ieviešanai. Uzskatām, ka Regulas projektā paredzētais vienu gadu ilgs pārejas periods ir nepietiekams paredzēto prasību ieviešanai bateriju projektēšanā un ražošanā.

Latvijai ļoti būtisks ir jautājums par saikni starp pastāvošajiem normatīvajiem aktiem atkritumu apsaimniekošanas jomā un elastības līmeni dalībvalstīm attiecībā uz ražotāju paplašinātās atbildības sistēmas piemērošanu baterijām. Ņemot vērā, ka Atkritumu pamatdirektīvā (Direktīva 2008/98/EK)[[5]](#footnote-6) ir veikti būtiski grozījumi attiecībā uz ražotāju paplašinātās atbildības sistēmas piemērošanu un tie pilnībā stāsies spēkā 2023. gada 5. janvārī, Latvija atbalstītu, ka Regulas projektā tiek paredzēta pēc iespējas lielāka rīcības brīvība un elastība dalībvalstīm ražotāju paplašinātās atbildības sistēmu piemērošanai attiecībā uz bateriju atkritumu apsaimniekošanu, vienlaikus regulā iekļaujot specifiskus bateriju un to atkritumu apsaimniekošanas aspektus, ja nepieciešams.

Latvija arī atbalstītu vienkāršākas prasības ziņošanai par bateriju pārstrādes efektivitāti. Attiecībā uz bateriju savākšanas mērķrādītājiem atbalstām sabalansētu un pakāpenisku pieeju.

Jautājumā par prasībām attiecībā uz piegādes ķēžu pienācīgu pārbaudi, ņemot vērā sagaidāmo leģislatīvo priekšlikumu par ilgtspējīgu korporatīvo pārvaldību un pienācīgu pārbaudi, Latvija uzskata, ka ir nepieciešamāks detalizētāks izvērtējums par iespējamo administratīvo slogu kontekstā ar citām regulas projektā noteiktajām prasībām bateriju ilgtspējai un drošumam, kā arī par iespējām minēto prasību ieviešanai.

Latvijas nostāja iekļauta pozīcijā Nr. 1 “Priekšlikums Eiropas Parlamenta un Padomes regulai par baterijām un bateriju atkritumiem, ar ko atceļ Direktīvu 2006/66/EK un groza Regulu (ES) Nr. 2019/1020”, kas apstiprināta 2021. gada 11. marta Ministru kabineta sēdē.

**3. ES Nulles piesārņojuma rīcības plāns**

- viedokļu apmaiņa

EK 2021. gada 12. maijā publicēja Nulles piesārņojuma rīcības plānu (turpmāk – plāns).

Lai ES virzītos uz 2050. gada mērķi panākt veselīgu planētu veseliem cilvēkiem, plānā ir noteikti 2030. gada mērķi, kas jāsasniedz piesārņojuma samazināšanai tā rašanās vietā (salīdzinājumā ar pašreizējo situāciju), proti:

- uzlabot gaisa kvalitāti tā, lai par 55 % samazinātu to priekšlaicīgas nāves gadījumu skaitu, ko izraisa gaisa piesārņojums;

- uzlabot ūdens kvalitāti, par 50 % samazinot plastmasas atkritumu daudzumu jūrā, bet par 30 % – mikroplastmasas daudzumu, kas nonāk vidē;

- uzlabot augsnes kvalitāti, par 50 % samazinot barības vielu zudumus un ķīmisko augu aizsardzības līdzekļu izmantošanu;

- panākt, ka par 25 % sarūk to ES ekosistēmu daudzums, kurās gaisa piesārņojums apdraud bioloģisko daudzveidību;

- panākt, ka par 30 % mazāk cilvēku pastāvīgi traucē transporta troksnis;

- ievērojami samazināt atkritumu rašanos, par 50 % – sadzīves atkritumu daudzumu.

Plānā ir pieteiktas vairākas pamatiniciatīvas un pasākumi, kas tostarp paredz:

- gaisa kvalitātes standartus tuvināt jaunākajiem Pasaules Veselības organizācijas ieteikumiem;

- pārskatīt ūdens kvalitātes tiesību aktus;

- mazināt augsnes piesārņojumu un veicināt tās atjaunošanu;

‑ izskatīt lielāko daļu ES tiesību aktus atkritumu jomā, lai tos pielāgotu aprites ekonomikas principiem;

- virzīties uz to, lai ražošanā un patēriņā radies piesārņojums sasniegtu nulli;

- lai veicinātu nulles piesārņojumu it visos reģionos, nākt klajā ar ES reģionu zaļā snieguma rezultātu pārskatu;

- mazināt nevienlīdzību veselības jomā, cenšoties labot to, ka neproporcionāli liels veselības kaitējuma slogs šobrīd gulstas uz vismazāk aizsargātajiem;

- mazināt ES ārējā piesārņojuma pēdu, ierobežojot tādu produktu un atkritumu eksportu uz trešajām valstīm, kuriem ir kaitīga un toksiska ietekme;

- ieviest “dzīvās laboratorijas” zaļu digitālo risinājumu un vieda nulles piesārņojuma risinājumu meklēšanai;

- apvienot ES nulles piesārņojuma zināšanu centrus un ieinteresētās personas, izveidojot ieinteresēto personu platformu.

Padomes sanāksmē plānota viedokļu apmaiņa, balstoties uz Prezidentūras sagatavotajiem jautājumiem.

**Latvijas viedoklis**

Latvija pozitīvi vērtē EK sagatavoto plānu, kas vērsts uz nulles piesārņojuma ambīciju, integrētā veidā veicinot piesārņojuma novēršanu tā rašanās avotā. Latvija tuvākajā laikā plāno izstrādāt sākotnējo nacionālo pozīciju par plānu.

*1.* *Kāds ir dalībvalstu vērtējums par Nulles piesārņojuma rīcības plāna pieeju, darbības jomu un ambīciju līmeni?*

Latvija atzinīgi vērtē plāna pieeju, darbības jomu un ambīciju līmeni, it īpaši vīziju par veselu planētu veseliem cilvēkiem, kas ietver mērķus samazināt augsnes, gaisa un ūdens piesārņojumu līdz tādam līmenim, kas vairs nav bīstams cilvēku veselībai un dabiskajām ekosistēmām. Vienlaikus paredzami lieli izaicinājumi, lai ieviestu nulles piesārņojuma mērķus visās jomās.

Latvija atbalsta plāna integrēto un horizontālo pieeju, kuras pamatā ir “vispirms piesārņojuma novēršanas” (“*pollution prevention first*”) princips un piedāvāto nulles piesārņojuma hierarhiju, kas akcentē piesārņojuma rašanās novēršanu tā avotā un visās aprites ekonomikas stadijās. Latvija jau šobrīd aktīvi izmanto principus “piesārņotājs maksā” vai “lietotājs maksā” transporta jomā un atbalsta šo principu efektīvāku izmantošanu un tā papildus integrāciju dažādās jomās, lai pilnvērtīgāk tiktu atspoguļotas vides izmaksas un sadalīta to segšana.

Efektīvākais piesārņojuma novēršanas veids ir tā neradīšana jau resursu izmantošanas sākuma stadijā. Tādēļ Latvija nacionālajā atkritumu apsaimniekošanas politikā par prioritāru izvirza atkritumu (t.i. piesārņojuma) neradīšanas pieeju. Šo mērķi sasniegt palīdzēs Saeimā šā gada 27. maijā pieņemtais Plastmasu saturošu izstrādājumu patēriņa samazināšanas likums, kas nosaka aizliegumu laist tirgū daļu no plastmasu saturošajiem izstrādājumiem, kas veido ievērojamu daļu jūrās un okeānos sastopamā plastmasas piesārņojuma.

Latvija atzinīgi vērtē centienus integrēt dažādu piesārņojuma veidu monitoringu un novērtēt tā ietekmi uz vidi, veselību, ekonomiku un sociālo jomu, ar mērķi sniegt sabiedrībai pieejamu un saprotamu vides informāciju.

Latvija atzinīgi vērtē plānotos pasākumus digitālo instrumentu izmantošanai, kas veicina sabiedrības iesaistes stiprināšanu. Sabiedrība un katrs indivīds var sniegt nozīmīgu devumu nulles piesārņojuma mērķu sasniegšanā, gan izdarot arvien pārdomātākas izvēles un apzinoties savu lomu piesārņojuma mazināšanā, gan aicinot valsts pārvaldi un biznesa pārstāvjus rīkoties nulles piesārņojuma mērķu sasniegšanas virzienā.

Latvijā ir ieviesta aplikācija Vides SOS, kas ir veiksmīgs piemērs, kā sabiedrība var iesaistīties ziņošanā par vides pārkāpumiem. Caur aplikāciju saņemtā informācija ļauj ātrāk un efektīvāk novērst konkrētus piesārņojuma gadījumus. Arī citas vides informācijas sistēmas integrē risinājumus, kuri ļauj novērst piesārņojuma radīšanas risku, piemēram, elektroniska atkritumu pārvadājumu uzskaites sistēma.

Latvija atzinīgi vērtē centienus samazināt ietekmi, ko rada gaisa piesārņojums Latvija strādā pie tā, lai īstenotu nacionālo rīcības plānu, kas palīdzētu samazināt gaisa piesārņojuma ietekmi, it īpaši uz cilvēku veselību. Lai veicinātu efektīvāku pasākumu ieviešanu gaisa kvalitātes uzlabošanas jomā, būtu svarīgi, ka ES finanšu instrumentu plānošanā tiek integrētas arī gaisa kvalitātes nodrošināšanas vajadzības.

Latvija aicina izvērtēt iespēju apkopot galvenās problēmas, ar ko saskaras Eiropas pilsētas, kurās joprojām ir problēmas ar gaisa kvalitātes mērķu sasniegšanu. Aicinām EK izstrādāt iespējamos šo problēmu risinājumus, kas palīdzētu sasniegt katrai valstij noteiktos mērķus.

Latvija atbalsta virzību uz ES gaisa kvalitātes standartu saskaņošanu ar Pasaules Veselības organizācijas rekomendācijās noteiktajiem.

*2*. *Ņemot vērā mijiedarbību starp vairākām Eiropas Zaļajā kursā aprakstītajām stratēģijām, kā varētu palielināt šo mijiedarbību ietekmi?*

 Latvija atbalsta, ka vides mērķi tiek integrēti visu nozaru politikās un tiek savstarpēji saskaņoti. Lai palielinātu mijiedarbības efektu, ir nepieciešama aktīva visu nozaru iesaiste – gan veselības, gan ekonomikas, gan finanšu. Viens no efektīviem mehānismiem saistāms ar, piemēram, ilgtspējīga finanšu sektora attīstību. Nodrošinot finanšu plūsmu atbilstoši ES līmenī pieņemtajam finanšu taksonomijas regulējumam, var veidot efektīvu vides mērķu integrēšanu citos sektoros. Vienlaikus būtisks ir jautājums par ES tiesību aktu saskaņotību un EK ģenerāldirektorātu sadarbību un mijiedarbību.

Nepieciešams stiprināt sasaisti ar telpiskās attīstības plānošanu, jo atbilstoša plānošana, īpaši nacionālā līmenī, ļauj labāk nodrošināt virzību uz nulles piesārņojuma mērķu sasniegšanu un pēc iespējas mazināt ietekmi uz tuvumā dzīvojošo cilvēku veselību un bioloģisko daudzveidību. Latvija uzskata, ka nepieciešams konkretizēt rīcības, kas nepieciešamas, lai sasniegtu uzstādītos mērķus, jo šobrīd vairāk atspoguļoti procesa virzības veidi. Konkretizējot rīcības, būtiski ņemt vērā tehniskās iespējas un sociāli ekonomisko pamatojumu.

*3*. *Ko dalībvalstis uzskata par galvenajiem ieviešanas un īstenošanas pasākumiem, kas noteikti nulles piesārņojuma rīcības plānā?*

Latvija ar interesi raugās uz topošo ES Augsnes stratēģiju, jo augsnes kvalitāte un īpaši piesārņoto vietu jautājums ir Latvijai nozīmīgs. Latvija ir sākusi darbu pie nacionālās piesārņoto un potenciāli piesārņoto vietu pārvaldības sistēmas pārveides ar mērķi uzlabot piesārņoto vietu apzināšanas un pārvaldības sistēmu. Vienlaikus jāatzīmē, ka piesārņoto vietu izpētes un sanācijas izmaksu segšana būs liels izaicinājums daudzu vēsturiski piesārņotu vietu dēļ.

Latvija atbalsta starptautisko darbu pie labāko pieejamo tehnisko paņēmienu un jaunu tehnoloģiju izstrādes, kas samazinātu rūpnieciskas emisijas, kā arī Kijevas protokola[[6]](#footnote-7) pārskatīšanu, tādējādi uzlabojot sabiedrības piekļuvi informācijai par rūpnieciskām emisijām.

Latvija piekrīt, ka digitāliem risinājumiem ir liels potenciāls piesārņojuma samazināšanā, tādēļ atbalstām aizsākto Digitālās Eiropas Programmas iniciatīvu, kas paredz cita starpā, investēt digitālo risinājumu veicināšanā, lai attīstītos viedās pilsētas. Pozitīvi, ka EK ir plānojusi investēt arī vietējo digitālo pilsētdvīņu attīstīšanā, kas palīdzētu pilsētām risināt kompleksos vides un plānošanas izaicinājumus, ņemot vērā arī nulles piesārņojuma emisiju mērķus.

Virzība uz nulles piesārņojuma mērķu sasniegšanu vienlaikus nodrošinās ilgtspējīgu produktu ražošanu un patēriņu. ES Ilgtspējīgo produktu iniciatīva nodrošinās to, ka produkti, kas izvietoti tirgū būs ar augstu ilgtspēju, vienlaikus padarot ražošanu un patēriņu videi draudzīgāku, kā arī samazinot radīto atkritumu un piesārņojuma daudzumu. Īpaši atbalstām iniciatīvu veidot digitālās produktu pases, kas ļaus drošāk un ilgtspējīgāk rīkoties ar dažādiem materiāliem (it īpaši atkritumu reģenerācijas jomā).

Latvija atbalsta EK Prasmju programmas ieviešanu, lai veicinātu zaļo pamatprasmju attīstīšanu darba tirgū un radītu tādu profesionāļu paaudzi un zaļās ekonomikas dalībniekus, kas atbildīgi izturas pret klimatu, vidi un cilvēku veselību. Ņemot vērā, ka pāreja uz nulles piesārņojuma pieeju ietver dažādus pasākumus un iniciatīvas ar ilgtspējīgu raksturu, tad ļoti nozīmīgs ir ne tikai finansējums un tehnoloģijas, bet arī prasmīgi un zinoši profesionāļi.

Latvija atbalsta ES finanšu instrumentu, tostarp, Atveseļošanās un noturības mehānismu un Kohēzijas politiku, efektīvu sasaisti ar nulles piesārņojuma mērķiem. Vienlaikus jāņem vērā, ka mērķu efektīvākai sasniegšanai būs nepieciešams atbalsts grantu veidā. Šajā kontekstā būtiski ir gan ES līgumā jau nostiprinātie principi kā, piemēram, novēršanas un piesardzības princips, gan Atveseļošanās un noturības mehānisma ietvaros piemērotais princips “nenodarīt būtisku kaitējumu” (*do no significant harm*). Jādomā arī kā efektīvi piesaistīt privāto kapitālu, lai sasniegtu plānā noteiktos mērķus.

Latvija atbalsta EK ierosinājumu 2025. gadā veikt plāna izvērtēšanu, izstrādājot otro Nulles piesārņojuma monitoringa un pārskata ziņojumu. Uzskatām, ka tas ir būtisks instruments, lai novērtētu progresu un kādas rīcības vēl nepieciešamas, kā arī, ja nepieciešams, pārskatītu mērķus. Tas veicinās Eiropas virzību uz nulles piesārņojumu, kas ir viens no nozīmīgākajiem Eiropas Zaļā kursa mērķiem.

Latvija īpaši atbalsta Nulles piesārņojuma hierarhiju, kas ietver principu, ka visām tiesību aktu iniciatīvām jau ES līmenī un arī nacionālā līmenī jābalstās uz trīs principiem – piesardzības, novēršanas un “piesārņotājs maksā”. Latvija kā būtiskāko uzskata piesārņojuma novēršanas principu – novērst piesārņojuma rašanos visās aprites ekonomikas stadijās.

Latvija atzinīgi vērtē iniciatīvu virzīties uz turpmāku piesārņojuma samazināšanu arī no transporta sektora, ņemot vērā, ka tas ir nozīmīgs gaisa piesārņojuma avots arī Latvijā. It īpaši svarīgi ir ieviest Euro 7 standartu autotransportā saistībā ar gaidāmo EK priekšlikumu 2021. gadā.

**4. Citi jautājumi:**

**a) pašreizējie tiesību aktu priekšlikumi**

Padomes sanāksmes laikā Prezidentūra informēs par priekšlikuma Eiropas Parlamenta un Padomes Parlamenta Regulai, ar ko groza Eiropas Parlamenta un Padomes 2006. gada 6. septembra Regulu Nr. 1367/2006/EK par to, kā Kopienas iestādēm un struktūrām piemērot Orhūsas Konvenciju par pieeju informācijai, sabiedrības dalību lēmumu pieņemšanā un iespēju vērsties tiesu iestādēs saistībā ar vides jautājumiem virzību un panākto progresu.

Latvija atbalsta termina “administratīvais akts”, ko izdevušas ES institūcijas, tvēruma paplašināšanu, sabiedrības līdzdalības kritēriju pārskatīšanu, kā arī risinājumus saistībā ar pārlieku milzīgām tiesvedību izmaksām.

**b) Novērst krāpšanu attiecībā uz biodegvielu (biodīzeļdegviela): Nīderlandes delegācijas sniegta informācija, ko atbalstīja Beļģijas un Luksemburgas delegācijas**

Nīderlandes delegācija informēs, ka pēdējos gados atklājās dažādi krāpšanas gadījumi ar biodegvielu (biodīzeļdegvielu), un šobrīd nav pamata uzskatīt, ka pārkāpumi mazināsies. Šie gadījumi nopietni kaitē patērētāju un tirgus pārliecībai par biodegvielu ilgtspējību. Atjaunojamām degvielām, ja tās ir ilgtspējīgas, ir svarīga loma pārejā uz bezemisiju transportu.

Nīderlandes delegācija vēlas aicināt citas dalībvalstis izstrādāt kopīgu paziņojumu ar aicinājumu EK, lai pārskatot Direktīvu 2018/2001 (atjaunojamo energoresursu direktīvu)[[7]](#footnote-8), krāpšanas novēršanu izvirzītu par vienu no galvenajiem jautājumiem, kā arī galveno uzmanību pievēršot stingrākai valsts uzraudzībai un ātrai un ambiciozai ES biodegvielu datu bāzes izstrādei un ieviešanai.

Latvija var pievienoties Nīderlandes delegācijas aicinājumam īpaši attiecībā uz ES biodegvielu datu bāzes ātru izstrādi un ieviešanu, lai nodrošinātu, ka ES importētu un starp dalībvalstīm pārvestu biodegvielu ir iespējams efektīvi izsekot un lai novērstu biodegvielu dubulto uzskaiti un ieskaiti mērķu izpildē.

**Latvijas delegācijas vadītājs:** Artūrs Toms Plešs, Vides aizsardzības un reģionālās attīstības ministrs

**Delegācijas dalībnieki**: Alise Balode, vēstniece, Latvijas Republikas pastāvīgās pārstāves ES vietniece;

Alda Ozola, Vides aizsardzības un reģionālās attīstības ministrijas valsts sekretāra vietniece;

Linda Leja, Vides aizsardzības un reģionālās attīstības ministrijas nozares padomniece;

Anna Popkova, Vides aizsardzības un reģionālās attīstības ministrijas nozares padomniece.

Vides aizsardzības un reģionālās attīstības ministrs Artūrs Toms Plešs

Vides aizsardzības un reģionālās attīstības ministrijas
valsts sekretārs Edvīns Balševics

1. <https://eur-lex.europa.eu/legal-content/EN/TXT/?uri=CELEX%3A52020PC0798&qid=1613986190267> [↑](#footnote-ref-2)
2. <https://eur-lex.europa.eu/legal-content/LV/TXT/?uri=CELEX%3A52021DC0400&qid=1621406940143> [↑](#footnote-ref-3)
3. <https://eur-lex.europa.eu/legal-content/EN/TXT/?uri=CELEX%3A52021DC0082&qid=1618376000613> [↑](#footnote-ref-4)
4. <https://eur-lex.europa.eu/legal-content/EN/TXT/PDF/?uri=CELEX:32006R1907&from=LV> [↑](#footnote-ref-5)
5. <https://eur-lex.europa.eu/legal-content/LV/TXT/?uri=celex%3A32008L0098> [↑](#footnote-ref-6)
6. <https://likumi.lv/ta/lv/starptautiskie-ligumi/id/1534> [↑](#footnote-ref-7)
7. https://eur-lex.europa.eu/legal-content/EN/TXT/?uri=CELEX%3A32018L2001 [↑](#footnote-ref-8)